**ՏԵՂԵԿԱՆՔ**

 **«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ԻՐԱՔԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ ԴԻՎԱՆԱԳԻՏԱԿԱՆ ԵՎ ԾԱՌԱՅՈՂԱԿԱՆ ԱՆՁՆԱԳՐԵՐ ՈՒՆԵՑՈՂ ԱՆՁԱՆՑ ՀԱՄԱՐ ՓՈԽԱԴԱՐՁԱԲԱՐ ՄՈՒՏՔԻ ԱՐՏՈՆԱԳՐԻ ՎԵՐԱՑՄԱՆ ՄԱՍԻՆ» ՀԱՄԱՁԱՅՆԱԳՐԻ ՀԱՍՏԱՏՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ**

«Հայաստանի Հանրապետության Կառավարության և Իրաքի Հանրապետության Կառավարության միջև դիվանագիտական և ծառայողական անձնագրեր ունեցող անձանց համար փոխադարձաբար մուտքի արտոնագրի վերացման մասին» համաձայնագիրը (այսուհետ՝ Համաձայնագիր) ստորագրվել է 2021 թվականի փետրվարի 22-ին:

Համաձայնագրի նպատակն է դյուրացնել երկու Պետությունների՝ վավեր դիվանագիտական և ծառայողական անձնագրեր ունեցող անձանց համար ուղևորության ընթացակարգերը: Կողմերից մեկի Պետության՝ վավեր դիվանագիտական և ծառայողական անձնագրեր ունեցող քաղաքացիներն ազատվում են մյուս Կողմի Պետության տարածք մուտք գործելու, այն տարանցելու և այդ տարածքում մնալու համար մուտքի արտոնագրի պահանջից երեսուն (30) օրը չգերազանցող ժամանակահատվածով` սկսած մուտքի օրվանից: Յուրաքանչյուր Կողմ իրեն իրավունք է վերապահում մերժելու մյուս Կողմի Պետության՝ վավեր դիվանագիտական և ծառայողական անձնագիր ունեցող այն քաղաքացիների մուտքը իր Պետություն, ում համարում է «persona non grata», կամ՝ կրճատելու իր Պետության տարածքում նման քաղաքացիների մնալու ժամանակահատվածը:

Համաձայնագրի հաստատման արդյունքում ավելի կսերտանան հայ-իրաքյան երկկողմ հարաբերությունները, ճանապարհ կհարթվի սովորական անձնագրերով մուտքի արտոնագրի դյուրացման /սահմանին ստացման/ մասին նոր փաստաթղթի համար՝ ապահովելով զբոսաշրջային մեծ ներհոսք և տնտեսական հարաբերությունների շոշափելի զարգացում։

Հայաստանի Հանրապետության ֆինանսների նախարարությունը հայտնել է, համաձայնագրով Հայաս­տա­նի Հանրա­պե­տության համար ֆինանսական պար­տավորություններ նա­խա­տեսող դրույթ­ներ առ­կա չեն:

Պետական գույքի կառավարման կոմիտեն հայտնել է, որ Համաձայնագրով «Պետական գույքի կառավարման մասին» ՀՀ օրենքի կարգավորման շրջանակում Հայաստանի Հանրապետության համար գույքային պարտավորություններ նախատեսող դրույթներ առկա չեն։

Հայաստանի Հանրապետության արդարադատության նախարարությունը հայտնել է, որ Համաձայնագիրը չի պարունակում Հայաստանի Հանրապետության օրենքին հակասող, օրենքի փոփոխություն կամ նոր օրենքի ընդունում նախատեսող նորմեր: Միաժամանակ հայտնել է, որ Հայաստանի Հանրապետության համար ֆինանսական կամ գույքային պարտավորություններ նախատեսելու դեպքում համաձայնագիրը ենթակա է վավերացման:

Ելնելով վերոգրյալից Հայաստանի Հանրապետության արտաքին գործերի նախարարությունը նպատակահարմար է համարում 2021 թվականի փետրվարի 22-ին ստորագրված «Հայաստանի Հանրապետության Կառավարության և Իրաքի Հանրապետության Կառավարության միջև դիվանագիտական և ծառայողական անձնագրեր ունեցող անձանց համար փոխադարձաբար մուտքի արտոնագրի վերացման մասին» համաձայնագրի հաստատումը Հանրապետության Նախագահի կողմից:

**ՀՀ ԱՐՏԱՔԻՆ ԳՈՐԾԵՐԻ ՆԱԽԱՐԱՐ**

 **ԱՐԱ ԱՅՎԱԶՅԱՆ**